NEUVOSTON JA NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJIEN PÄÄTÖSLAUSELMA,

annettu 5 päivänä lokakuuta 1995,

naisia ja miehiä koskevien mielikuvien käsittelemisestä mainonnassa ja tiedotusvälineissä (95/C 296/06)

EUROOPAN UNIONIN NEUVOSTO JA NEUVOSTOSSA KOKOONTUNEET JÄSENVALTIOIDEN HALLITUSTEN EDUSTAJAT, jotka

katsovat, että

naisten tasa-arvoisten mahdollisuuksien edistämisestä 12 päivänä heinäkuuta 1982 annetussa neuvoston päätöslauselmassa(1) vahvistetaan sellaisten valistus- ja tiedotustoimien kehittämisen tärkeys, joilla voidaan tukea ihmisten suhtautumisen muuttumista työ-, perhe- ja yhteiskunnallisten velvollisuuksien jakamisen suhteen,

naista koskevasta mielikuvasta ja naisen asemasta tiedotusvälineissä 14 päivänä lokakuuta 1987 annetussa Euroopan parlamentin päätöslauselmassa(2) suositetaan, että tiedotusvälineet, mainostoimistot, hallitukset ja yhteiskunnan eri osapuolet toteuttaisivat käytännössä sellaisia toimia, jotka tähtäävät naisen aseman edistämiseen, tasa-arvoisten mahdollisuuksien takaamiseen ja naisten työelämässä, politiikassa ja yhteiskunnallisessa elämässä suorittaman tehtävän korostamiseen,

tiettyjen televisiotoiminnan harjoittamista koskevien jäsenvaltioiden lakien, asetusten ja hallinnollisten määräysten yhteen sovittamisesta 3 päivänä lokakuuta 1989 annetussa neuvoston direktiivissä 89/552/ETY(3) säädetään, etteivät televisiomainokset saa loukata ihmisarvoa eikä niissä saa olla sukupuoleen perustuvaa syrjintää,

yhteisö edellytti kolmannessa naisten ja miesten tasa-arvoisia mahdollisuuksia koskevassa keskipitkän aikavälin toimintaohjelmassaan (1991 1995) myönteistä kuvaa naisesta edistäviä toimia, joissa korostetaan erityisesti sitä, että naisten pitäisi olla paremmin edustettuina joukkoviestintäalalla sekä niiden toimi- ja ammatillisissa elimissä, sekä perinteisten kliseiden torjumiseen tähtäävien uudenlaisten ohjelmien kehittämistä ja suositusten laatimista naisten edustuksen lisäämiseksi joukkoviestintäalalla,

neuvosto kehotti kolmannesta naisten ja miesten tasa-arvoisia mahdollisuuksia koskevasta keskipitkän aikavälin toimintaohjelmasta (1991-1995)(4) 21 päivänä toukokuuta 1991 antamassaan päätöslauselmassa jäsenvaltioita edelleen edistämään naisten suurempaa osallistumista kaikilla tasoilla joukkkoviestintäalalla ja kehittämään uudenlaisia ohjelmia, joissa annettaisiin totuudenmukainen ja täydellinen kuva naisesta yhteiskunnassa,

neuvosto kehotti naisten ja miesten tasapainoisesta osallistumisesta päätöksentekoon 27 päivänä maaliskuuta 1995 antamassaan päätöslauselmassa(5) jäsenvaltioita edistämään naisten ja miesten tasapainoista osallistumista päätöksentekoon yhtenä ensisijaisista tavoitteistaan naisten ja miesten tasa-arvoisia mahdollisuuksia koskevissa käytänteissään,

Eurooppa-neuvosto korosti Essenissä 9 ja 10 päivänä joulukuuta 1994 ja Cannesissa 26 ja 27 päivänä kesäkuuta 1995 pidetyissä kokouksissaan, että naisten ja miesten tasa-arvoisia mahdollisuuksia koskevat kysymykset ovat edelleenkin Euroopan unionin ja sen jäsenvaltioiden tärkeimpiä tehtäviä,

Euroopan neuvoston jäsenvaltioiden naisministerien konferenssi (Bryssel, 7 päivänä maaliskuuta 1994) ilmaisee tahtonsa toteuttaa naisten ja miesten välinen todellinen tasa-arvo huomispäivän Euroopassa, ilmoittaa kannattavansa myönteisen kuvan kehittämistä naisista ja miehistä, jossa ei näkyisi ennakkoluuloja ja kaavamaisia käsityksiä, ja korostaa, että on tarpeen toteuttaa kaikki mahdolliset toimet, mainiten esimerkkinä eettiset säännöt, naisiin kohdistuvan syrjinnän ehkäisemiseksi,

mainonta ja tiedotusvälineet voisivat osaltaan pyrkiä muuttamaan yhteiskunnassa esiintyviä erilaisia suhtautumistapoja erityisesti kuvaamalla naisten ja miesten roolien moninaisuutta julkisessa ja yksityiselämässä; naisten julkisten roolien esille tuominen on vähemmän kehittynyttä kuin miesten roolien esille tuominen; miesten rooleja yksityiselämässä tuodaan harvemmin esille kuin naisten rooleja,

tämä päätöslauselma ei vaikuta valtiosääntöihin eikä vastaaviin kansallisiin menettelytapoihin ja käytäntöihin, ja

jäsenvaltioiden ja/tai niiden toimivaltaisten elinten on otettava huomioon mainonnan tiedotusvälineissä esiintyvä mainonta mukaan lukien ja tiedotusvälineiden tiedotus- ja keskustelufoorumiaseman väliset erot, sekä

I. VAHVISTAVAT

1. pitävänsä tärkeinä sananvapautta sekä lehdistön ja muiden tiedotusvälineiden toiminnanvapautta,

2. että sukupuoleen mainonnassa ja tiedotusvälineissä liittyvät kaavamaiset käsitykset ovat epätasa-arvon osatekijöitä ja vaikuttavat kielteisesti suhtautumiseen naisten ja miesten väliseen tasa-arvoon; siksi on tärkeää edistää tasa-arvoa kaikilla yhteiskunnan aloilla,

3. että mainonta ja tiedotusvälineet voivat huomattavasti vaikuttaa yhteiskunnan suhtautumisatapojen muutokseen heijastamalla naisten ja miesten roolien ja heidän mahdollisuuksiensa moninaisuutta, heidän osallistumistaan toimintaan yhteiskunnan kaikilla aloilla sekä perhe-, työ- ja yhteiskunnallisten velvollisuuksien tasapainoisempaa jakamista naisten ja miesten kesken,

4. että mainonnassa ja tiedotusvälineissä ei saa loukata ihmisarvoa, eikä niissä saa esiintyä sukupuoleen perustuvaa syrjintää,

II. KEHOTTAVAT jäsenvaltioita ja/tai niiden toimivaltaisia elimiä valtiosääntönsä ja/tai kansallisten menettelytapojensa ja käytäntöjensä puitteissa

1. edistämään moninaisen ja totuudenmukaisen kuvan muodostamista naisten ja miesten mahdollisuuksista ja kyvyistä yhteiskunnassa,

2. toteuttamaan toimenpiteitä tämän kuvan levittämiseksi toimien seuraavasti:

2.1. toteuttaen asianmukaisia toimenpiteitä ihmisarvon kunnioittamiseksi ja sukupuoleen perustuvan syrjinnän ehkäisemiseksi,

2.2. toteuttaen ja/tai edistäen tiedotus- ja valistuskampanjoita säännöllisin väliajoin; niissä on edistettävä sitä, että mainostoimistot, tiedotusvälineet ja yleisö tunnistaisivat, jos mainoksissa ja tiedotusvälineissä esitetään syrjivää ja sukupuoleen pohjautuvaa aineistoa,

2.3. tukien ja/tai edistäen keskustelu-, neuvottelu- ja valontaelinten perustamista ja toimintaa, mahdollisesti vapaaehtoisen itsesäätelyn puitteissa, sekä seurantaelimien perustamista, jotka seuraisivat mainonnassa ja tiedotusvälineissä esiintyvää syrjivää ja sukupuoleen pohjautuvaa aineistoa,

2.4. tukien tutkimusta ja aloitteita, joiden tarkoitus on herättää mainostoimistojen ja tiedotusvälineiden tietoisuus tasa-arvoisista mahdollisuuksista ja velvollisuuksien tasapainoisemmasta jakamisesta erityisesti julkisessa, poliittisessa, yhteiskunnallisessa sekä talous-, työ- ja perhe-elämässä,

2.5. kiinnittäen erityistä huomiota tasa-arvoisiin mahdollisuuksiin liittyviin arvoihin kaikissa koulutuksen ja ammatillisen koulutuksen muodoissa ja tasoilla, erityisesti mainonnan ja joukkoviestinnän ammattilaisten koulutuksessa,

2.6. edistäen naisten ja miesten tasapainoista suhdetta tuotanto-, johto- ja päättäjätason elimissä,

2.7. kehottaen mainostoimistoja ja tiedotusvälineitä edistämään

a) tutkimusta, luovuutta ja uusien ideoiden esilletuloa naisten ja miesten moninaisten roolien kuvaamiseksi,

b) kielteisten vaikutusten tunnustamista, joita sukupuolisuutta koskevat kaavamaiset käsitykset voivat aiheuttaa, yleisesti ottaen väestön ja erityisesti nuorten ruumiin- tai mielenterveydessä,

c) vapaaehtoisten itsesäätelysääntöjen laatimista ja soveltamista, sekä

III. KEHOTTAVAT komissiota

1. ottamaan huomioon tämän päätöslauselman erityisesti naisten ja miesten tasa-arvoisiin mahdollisuuksiin tähtäävien toimintaohjelmien toteuttamisessa,

2. luomaan ja/tai vahvistamaan yhteyksiä mainos- ja joukkoviestintäalaan erikoistuneiden elinten ja yhdistysten sekä työmarkkinaosapuolten kanssa Euroopan tasolla.

(1) EYVL N:o C 186, 21.7.1982, s. 3

(2) EYVL N:o C 305, 16.11.1987, s. 66

(3) EYVL N:o L 298, 17.10.1989, s. 23

(4) EYVL N:o C 142, 31.5.1991, s. 1

(5) EYVL N:o C 168, 4.7.1995, s. 3